LV Eiropas Savienības Oficiālais Vēstnesis L 228/1

KOMISIJAS DELEĢĒTĀ REGULA (ES) 2016/1400

(2016. gada 10. maijs),

ar ko papildina Eiropas Parlamenta un Padomes Direktīvu 2014/59/ES attiecībā uz regulatīvajiem tehniskajiem standartiem, ar kuriem precizē uzņēmējdarbības reorganizācijas plāna minimuma elementus un ziņojumu par plāna īstenošanā gūtajiem panākumiem minimālo saturu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2014. gada 15. maija Direktīvu 2014/59/ES, ar ko izveido kredītiestāžu un ieguldījumu brokeru sabiedrību atveseļošanas un noregulējuma režīmu un groza Padomes Direktīvu 82/891/EEK un Eiropas Parlamenta un Padomes Direktīvas 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/ES, 2012/30/ES un 2013/36/ES, un Eiropas Parlamenta un Padomes Regulas (ES) Nr. 1093/2010 un (ES) Nr. 648/2012 (1), un jo īpaši tās 52. panta 12. punkta a) un b) apakšpunktu,

tā kā:

(1) Ir svarīgi paredzēt sīki izstrādātus noteikumus par minimuma elementiem, kas iekļaujami uzņēmējdarbības reorganizācijas plānā tā apstiprināšanai, un iestāžu un vienību, uz kurām attiecas Direktīvas 2014/59/ES noteikumi, reorganizācijas gadījumā sagatavojamo ziņojumu minimālo saturu.

(2) Pamatnostādnes un paziņojumi, ko Komisija ir pieņēmusi saistībā ar novērtējumu par atbilstību Savienības noteikumiem par valsts atbalstu saskaņā ar Līguma 107. panta 3. punktu attiecībā uz grūtībās nonākušu finanšu nozares uzņēmumu pārstrukturēšanu, var sniegt lietderīgas norādes uzņēmējdarbības reorganizācijas plāna izstrādei, pat ja valsts atbalsts nav ticis piešķirts, jo to mērķis, tāpat kā uzņēmējdarbības reorganizācijas plāna mērķis, ir iestādes vai vienības ilgtermiņa dzīvotspējas atjaunošana.

(3) Uzņēmējdarbības reorganizācijas plāniem būtu jāspēj izmantot atveseļošanas plānā un noregulējuma plānā ietverto informāciju, ciktāl šāda informācija joprojām ir būtiska Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības ilgtermiņa dzīvotspējas atjaunošanai, un ņemot vērā iekšējās rekapitalizācijas instrumenta piemērošanu.

(4) Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības pārstrukturēšanai un tās darbībām pēc iekšējās rekapitalizācijas instrumenta piemērošanas vajadzētu novērst maksātnespējas iemeslus. Tāpēc reorganizācijas stratēģijas pamatā vajadzētu būt faktoriem, kuri izraisījuši noregulējuma piemērošanu iestādei vai vienībai. Minētajā stratēģijā var ņemt vērā arī krīzes novēršanas un pārvarēšanas pasākumus, ko pieņēmusi un ko īstenojusi attiecīgi kompetentā iestāde vai noregulējuma iestāde. Grūtību, ar kādām saskārušās šādas iestādes vai vienības, avotu un apmēru var ilustrēt, iekļaujot informāciju par attiecīgo reglamentējošo un prudenciālo prasību izpildi pirms noregulējuma.

(5) Lai gan Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības maksātnespēju var būt izraisījis specifisks iemeslu kopums, šāda iestāde vai vienība var būt cietusi no citām nepilnībām, kas nav izraisījušas maksātnespēju, bet varēja apdraudēt tās ilgtermiņa dzīvotspēju. Reorganizācijai būtu jānovērš jebkādas nepilnības. Veiksmīgā reorganizācijas stratēģijā būtu jāņem vērā reorganizējamās iestādes vai vienības visaptveroša analīze, tās stiprās un vājās puses, kā arī konkrētie tirgi, kuros šī iestāde vai vienība darbojas, un ar tiem saistītie riski un iespējas. Lai noregulējuma iestāde un kompetentā iestāde uzskatītu uzņēmējdarbības reorganizācijas plānu par ticamu, tajā paredzētajai iestādes ilgtermiņa dzīvotspējas atjaunošanai vajadzētu būt pamatotai ar piesardzīgiem pieņēmumiem.

(6) Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības ilgtermiņa dzīvotspējas atjaunošana nozīmē, ka, vēlākais, reorganizācijas perioda beigās iestāde vai vienība spēj veikt sava iekšējā kapitāla pietiekamības novērtēšanas procesu un perspektīvā atbilst visām attiecīgajām prudenciālajām un citām regulējošām prasībām un ka tai ir dzīvotspējīgs uzņēmējdarbības modelis, kas ir ilgtspējīgi arī ilgtermiņā.

(7) Noregulējuma iestādei un kompetentajai iestādei būtu jāsniedz pietiekami sīka informācija, lai tās varētu novērtēt uzņēmējdarbības reorganizācijas plānu un uzraudzīt tā īstenošanu. Pieprasot sniegt šādu informāciju, būtu jāņem vērā tās būtiskums Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības korporatīvajai struktūrai, tās būtiskums reorganizācijai un šīs informācijas ticamība, jo īpaši sistēmiskas krīzes gadījumā.

(8) Svārstības ir ekonomikas cikla neatņemama daļa. Tāpēc jebkuram uzņēmējdarbības plānam būtu jāveic alternatīvu scenāriju analīze un jāizdara attiecīgas izmaiņas pamatā esošajos galvenajos pieņēmumos. Lai gan ilgtermiņa dzīvotspēja būtu jāatjauno jebkura scenārija gadījumā, pilnīgi alternatīvu reorganizācijas stratēģiju izstrādāšana radītu nesamērīgas izmaksas iestādei vai vienībai, kas minēta Direktīvas 2014/59/ES 1. panta 1. punkta b), c) vai d) apakšpunktā; principā alternatīviem scenārijiem arī vajadzētu būt mazāk ticamiem nekā pamata scenārijam.

(9) Uzņēmējdarbības reorganizācijas plānam būtu jādod noregulējuma iestādei un kompetentajai iestādei iespēja novērtēt tā ietekmi uz noregulējuma mērķu sasniegšanu un jo īpaši uz kritiski svarīgu funkciju turpināšanas nodrošināšanu un būtiskas negatīvas ietekmes uz finanšu sistēmu novēršanu.

(10) Uzņēmējdarbības reorganizācijas plāna īstenošanas uzraudzība būtu jāveic tik bieži un tik detalizēti, lai būtu iespējams laikus apzināt jebkādas novirzes vai citas grūtības. Datu un darbības rādītāju ziņošana reizi ceturksnī ir finanšu sektorā izplatīta metode, kas ļauj veikt šādu savlaicīgu novērošanu. Uzņēmējdarbības reorganizācijas plānā būtu jāparedz arī iespēja koriģēt tajā sākotnēji paredzētos starpposma mērķus un pasākumus, ja apstākļi to attaisno.

(11) Šī regula balstās uz regulatīvo tehnisko standartu projektu, ko Komisijai ir iesniegusi Eiropas Banku iestāde (EBI).

(12) EBI ir veikusi atklātas sabiedriskās apspriešanas par regulatīvo tehnisko standartu projektu, kas ir šīs regulas pamatā, analizējusi potenciālās saistītās izmaksas un ieguvumus un pieprasījusi atzinumu no Banku nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1093/2010 (2) 15. panta 1. punktu,

IR PIEŅĒMUSI ŠO REGULU.

1. pants

Definīcijas

Šajā regulā piemēro šādas definīcijas:

1) “reorganizācijas periods” ir saprātīgs laika posms, kurš ilgst no iekšējās rekapitalizācijas instrumenta piemērošanas līdz brīdim, kad Direktīvas 2014/59/ES 1. panta 1. punkta b), c) vai d) apakšpunktā minētai iestādei vai vienībai, kam piemēro noregulējumu, jābūt atjaunojušai savu ilgtermiņa dzīvotspēju, un kura laikā tiek īstenoti uzņēmējdarbības reorganizācijas plānā iekļautie pasākumi;

2) “pamata scenārijs” ir uzņēmējdarbības scenārijs, kuru vadības struktūra vai persona vai personas, kas norīkotas vadīt Direktīvas 2014/59/ES 1. panta 1. punkta b), c) vai d) apakšpunktā minēto iestādi vai vienību, uzskata par visticamāko scenāriju, kāds varētu materializēties iestādes vai vienības ilgtermiņa dzīvotspējas atjaunošanas procesā.

2. pants

Stratēģija un pasākumi

1. Uzņēmējdarbības reorganizācijas plānā iekļauj šādu informāciju:

a) pārskatu par vēsturiskajiem un finansiālajiem faktoriem, kas palielinājuši grūtības, kurās nonākusi Direktīvas 2014/59/ES 1. panta 1. punkta b), c) vai d) apakšpunktā minētā iestāde vai vienība, tostarp attiecīgos darbības rādītājus, kas pasliktinājušies laikā pirms noregulējuma, un to pasliktināšanās pamatojumu;

b) īsu aprakstu par krīzes novēršanas un pārvarēšanas pasākumiem, ja kompetentā iestāde, noregulējuma iestāde vai arī iestāde vai vienība, kas minēta Direktīvas 2014/59/ES 1. panta 1. punkta b), c) vai d) apakšpunktā, ir piemērojusi šādus pasākumus pirms uzņēmējdarbības reorganizācijas plāna iesniegšanas;

c) aprakstu par uzņēmuma reorganizācijas stratēģiju un pasākumiem, kas paredzēti iestādes vai vienības ilgtermiņa dzīvotspējas atjaunošanai reorganizācijas periodā, tostarp aprakstu par katru no šiem punktiem: i) reorganizētais uzņēmējdarbības modelis; ii) pasākumi, kas vajadzīgi, lai īstenotu uzņēmējdarbības reorganizācijas stratēģiju grupas, vienības un darbības jomas līmenī; iii) plānotais reorganizācijas perioda ilgums un svarīgi starpposma mērķi; iv) sadarbība ar noregulējuma iestādi un kompetento iestādi; v) stratēģija attiecībā uz būtisku ārējo ieinteresēto personu, piemēram, arodbiedrību vai organizāciju, iesaistīšanu; vi) iekšējās un ārējās saziņas stratēģija attiecībā uz uzņēmējdarbības reorganizācijas pasākumiem.

2. Ja Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības daļas paredzēts likvidēt vai pārdot, šā panta 1. punkta c) apakšpunktā minētajā reorganizācijas stratēģijā nosaka visu turpmāk minēto:

a) attiecīgā vienība vai darbības joma, likvidācijas vai pārdošanas metode, tostarp pamatā esošie pieņēmumi un jebkādi iespējamie paredzamie zaudējumi;

b) paredzamais grafiks;

c) jebkādi pāri palikušās iestādes vai vienības sniegtie vai tai sniedzamie finanšu līdzekļi vai pakalpojumi.

3. Visi ienākumi no uzņēmējdarbības reorganizācijas plānā paredzētās aktīvu, vienību vai darbības jomu atsavināšanas tiek aprēķināti, ievērojot piesardzības principu un pamatojoties vai nu uz ticamu etalonu vai novērtējumu, piemēram, eksperta veiktu novērtējumu, tirgus izzināšanas rezultātu, vai uz līdzīgu darbības jomu vai vienību vērtību. Aprēķinos ņem vērā zaudējumu realizācijas iespējamību.

4. Attiecībā uz Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības daļām, kas netiks likvidētas vai pārdotas, uzņēmējdarbības reorganizācijas plānā norāda veidus, kā novērst jebkādas nepilnības to darbībā vai veikumā, kas var ietekmēt to ilgtermiņa dzīvotspēju, pat ja šīs nepilnības nav tieši saistītas ar attiecīgās iestādes vai vienības maksātnespēju.

5. Reorganizācijas plānā izklāstītajos pasākumos ņem vērā iestādes vai vienības, kas minēta Direktīvas 2014/59/ES 1. panta 1. punkta b), c) vai d) apakšpunktā, stiprās un vājās puses un tās reorganizēto uzņēmējdarbības modeli tās ekonomikas un tirgus vides kontekstā, kurā tā darbojas.

6. Reorganizācijas stratēģija var ietvert pasākumus, kas iepriekš tikuši noteikti atveseļošanas plānā vai noregulējuma plānā, ja noregulējuma plāns ir pieejams Direktīvas 2014/59/ES 1. panta 1. punkta b), c) vai d) apakšpunktā minētajai iestādei vai vienībai un ja šādi pasākumi paliek spēkā pēc noregulējuma. Šī izvēle nenozīmē, ka noregulējuma iestādei līdz ar to būtu jebkāds pienākums noregulējuma plānu darīt pieejamu vadības struktūrai vai saskaņā ar Direktīvas 2014/59/ES 72. panta 1. punktu norīkotajai personai vai personām.

3. pants

Finanšu rādītāji – reglamentējošas prasības

1. Uzņēmējdarbības reorganizācijas plānā iekļauj prognozētos Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības finanšu rādītājus reorganizācijas perioda laikā un parāda, kā tiks atjaunota ilgtermiņa dzīvotspēja. Plānā izklāsta jo īpaši šādu informāciju:

a) reorganizācijas izmaksas un ietekme uz iestādes vai vienības peļņas un zaudējumu pārskatu un bilanci;

b) apraksts par finansēšanas prasībām reorganizācijas periodā un iespējamajiem finansējuma avotiem;

c) paskaidrojums, kā iestāde vai vienība spēs darboties, sedzot visas izmaksas, ieskaitot amortizāciju un finansējuma izmaksas, un nodrošināt pieņemamu finansiālo atdevi līdz reorganizācijas perioda beigām;

d) pēcnoregulējuma bilance, kas atspoguļo jauno parādu un kapitāla struktūru un aktīvu norakstīšanu, pamatojoties uz vērtēšanu, ko veic saskaņā ar Direktīvas 2014/59/ES 36. panta 1. punktu, vai ex post galīgo vērtējumu, kas minēts tās 36. panta 10. punktā;

e) galveno finanšu rādītāju prognozes grupas, vienības un darbības jomas līmenī, jo īpaši attiecībā uz likviditāti, aizdevumu rādītājiem, finansējuma profilu, rentabilitāti un efektivitāti.

2. Uzņēmējdarbības reorganizācijas plānā izklāsta darbības, kuras iestāde vai vienība veiks, lai nodrošinātu, ka tā pēc iespējas ātrāk un vēlākais līdz reorganizācijas perioda beigām perspektīvā atbilst visām piemērojamām prudenciālajām un citām reglamentējošajām prasībām, tostarp minimālajai prasībai attiecībā uz pašu kapitālu un atbilstīgajām saistībām Direktīvas 2014/59/ES 45. panta nozīmē.

4. pants

Dzīvotspējas novērtējums

1. Uzņēmējdarbības reorganizācijas plānā iekļauj pietiekamu informāciju, lai noregulējuma iestāde un kompetentā iestāde varētu novērtēt ierosināto pasākumu izpildāmību. Uzņēmējdarbības reorganizācijas plānā iekļauj vismaz:

a) pieņēmumus par prognozētajām makroekonomiskajām un tirgus norisēm saskaņā ar pamata scenāriju, salīdzinot ar ar atbilstīgiem nozares etaloniem;

b) kodolīgu informāciju par alternatīvām reorganizācijas stratēģijām vai pasākumu kopumu un pamatojumu, kāpēc uzņēmējdarbības reorganizācijas plānā iekļautie pasākumi izraudzīti Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības ilgtermiņa dzīvotspējas atjaunošanai, ņemot vērā noregulējuma mērķus un principus.

2. Uzņēmējdarbības reorganizācijas plānā iekļauj informāciju, kas nepieciešama, lai noregulējuma iestāde vai kompetentā iestāde varētu veikt detalizētu analīzi par uzņēmējdarbības reorganizācijas ietekmi uz Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības kritiski svarīgajām funkcijām un uz finanšu stabilitāti.

3. Uzņēmējdarbības reorganizācijas plānā iekļauj analīzi par alternatīvu pamatā esošo galveno pieņēmumu kopumu, kurā ņemti labākais attīstības scenārijs un sliktākais attīstības scenārijs. Ilgtermiņa dzīvotspējas atjaunošana ir iespējama jebkura scenārija gadījumā, lai gan var atšķirties laikposms, pasākumi un finanšu rādītāji.

4. Attiecībā uz 3. punktā minēto labāko attīstības scenāriju un sliktāko attīstības scenāriju uzņēmējdarbības reorganizācijas plānā iekļauj kopsavilkumu par pamatinformāciju, kura izmantota katra scenārija izstrādei, un Direktīvas 2014/59/ES 1. panta 1. punkta b), c) vai d) apakšpunktā minētās iestādes vai vienības darbības rādītājiem katra scenārija gadījumā. Šādā kopsavilkumā iekļauj jo īpaši:

a) pamatā esošos pieņēmumus, piemēram, galvenos makroekonomikas mainīgos;

b) prognozes par peļņas un zaudējumu pārskatu un bilanci;

c) galvenos finanšu rādītājus grupas, vienības un darbības jomas līmenī.

5. pants

Īstenošana un korekcijas

1. Uzņēmējdarbības reorganizācijas plānā iekļauj konkrētus, atbilstīgus un vismaz ik ceturksni sasniedzamus starpposma mērķus un darbības rādītājus. Šos starpposma mērķus un rādītājus var koriģēt saskaņā ar 2. punktā noteikto procedūru.

2. Uzņēmējdarbības reorganizācijas plānā paredz iespēju, ka vadības struktūra vai jebkura saskaņā ar Direktīvas 2014/59/ES 72. panta 1. punktu ieceltā persona vai personas var koriģēt reorganizācijas stratēģiju vai atsevišķus pasākumus, ja vairs nav sagaidāms, ka to īstenošana sekmēs ilgtermiņa dzīvotspējas atjaunošanu saskaņā ar iecerēto grafiku. Šādas korekcijas paziņo noregulējuma iestādei un kompetentajai iestādei 6. pantā minētajā progresa ziņojumā par uzņēmējdarbības reorganizācijas plāna īstenošanu. Ja vajadzīgs steidzamības dēļ, šādas korekcijas var paziņot arī ārkārtas ziņojumos.

3. Vadības struktūra vai saskaņā ar Direktīvas 2014/59/ES 72. panta 1. punktu ieceltā persona vai personas nenovirzās no uzņēmējdarbības reorganizācijas plāna īstenošanas, pirms saskaņā ar Direktīvas 2014/59/ES 52. panta 7., 8. un 9. punktā izklāstīto procedūru nav saņemts apstiprinājums attiecībā uz korekcijām.

6. pants

Progresa ziņojums

1. Progresa ziņojumā, kas jāiesniedz noregulējuma iestādei saskaņā ar Direktīvas 2014/59/ES 52. panta 10. punktu, iekļauj pārskatu un novērtējumu par uzņēmējdarbības reorganizācijas plāna īstenošanā gūtajiem panākumiem, aptverot vismaz šādus aspektus:

a) sasniegtie starpposma mērķi, īstenotie pasākumi un tas, kā to ietekme salīdzināma ar uzņēmējdarbības reorganizācijas plānā paredzēto ietekmi;

b) iestādes vai vienības darbības rādītāji un salīdzinājums ar uzņēmējdarbības reorganizācijas plāna un iepriekšējo progresa ziņojumu prognozēm;

c) iemesli, kādēļ nav tikuši sasniegti starpposma mērķi vai darbības rādītāji, un priekšlikumi kavēšanos vai trūkumu novēršanai;

d) citas problēmas, kas radušās, īstenojot uzņēmējdarbības reorganizācijas plānu, un kas var kavēt Direktīvas 2014/59/ES 1. panta 1. punkta b), c) un d) apakšpunktā minētās iestādes vai vienības ilgtermiņa dzīvotspējas atjaunošanu;

e) turpmākie pasākumi un starpposma mērķi un novērtējums par to sasniegšanas iespējamību;

f) atjauninātas prognozes par finanšu rādītājiem;

g) ja tas ir vajadzīgs un attaisnojams – priekšlikums par atsevišķu pasākumu, starpposma mērķu un izpildes rādītāju korekcijām saskaņā ar 5. panta 2. punktu.

2. Noregulējuma iestādes var jebkurā laikā pieprasīt, lai vadības struktūra vai saskaņā ar Direktīvas 2014/59/ES 72. panta 1. punktu ieceltā persona vai personas sniedz informāciju attiecībā uz uzņēmējdarbības reorganizācijas plāna īstenošanu.

7. pants

Stāšanās spēkā

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2016. gada 10. maijā Komisijas vārdā – priekšsēdētājs Jean-Claude JUNCKER

(1) OV L 173, 12.6.2014., 190. lpp.

(2) Eiropas Parlamenta un Padomes 2010. gada 24. novembra Regula (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).